|  |
| --- |
|        |

**Høring over udkast til bekendtgørelse om Den Danske Klimaskovfond**

Ministeriet for Grøn Trepart sender hermed vedhæftede udkast til bekendtgørelse om Den Danske Klimaskovfond i høring.

Ministeriet for Grøn Trepart skal venligst anmode om at modtage eventuelle høringssvar senest

**den 15. september 2025**

Høringssvaret bedes sendt til Ministeriet for Grøn Trepart på e-mailadressen mgtp@mgtp.dk med angivelse af journalnummer 2025-1938 i emnefeltet, og med kopi til Simon Kjølby Larsen, sikjl@mgtp.dk.

De modtagne høringssvar, herunder afsenders navn og mailadresse, vil blive offentliggjort på Høringsportalen. Såfremt høringssvaret indeholder personoplysninger, behandler Ministeriet for Grøn Trepart disse på følgende måde: Persondatapolitik for høringer mv. [Henvendelser - Styrelsen for Grøn Arealomlægning og Vandmiljø](https://sgavmst.dk/om-os/persondatabeskyttelse/henvendelser)

Eventuelle spørgsmål til bekendtgørelsesudkastet kan rettes til undertegnede, idet man ved e-mailhenvendelser bedes anføre j.nr. 2025-1938 i emnefeltet.

**Om bekendtgørelsen**

Efter lov om Den Danske Klimaskovfond kan ministeren for grøn trepart på grundlag af et forslag fra bestyrelsen fastsætte regler om støtteforanstaltninger om forretningsdispositioner, jf. § 4, stk. 2. Baggrunden for den nye bekendtgørelse er, at der skal tilvejebringes hjemmel til at anvende en såkaldt køb-salg-model med midlertidigt ejerskab af arealer for at fremme skovrejsning i Danmark. Med den nye hjemmel vil det være muligt for Klimaskovfonden, at købe landbrugsejendomme til markedspris, hvorefter landbruget helt eller delvist nedlægges, og der etableres skov på arealerne og tinglyses fredskovspligt. Fonden videresælger endelig ejendommene (bygninger og arealer) og vederlaget fra disse salg anvendes til nye opkøb af landbrugsejendomme. Det er forventningen, at modellen vil være tabsgivende for Klimaskovfonden, da markedsprisen for landbrugsejendomme vil være højere end det vederlag, som Klimaskovfonden vil kunne opnå for ejendommene, når de sælges med fredskovspligt. Det er hensigten, at Klimaskovfonden alene skal eje ejendommene i en begrænset årrække på i udgangspunktet ikke over fem år.

**Miljømæssige konsekvenser**

Ministeriet for Grøn Trepart har vurderet, at der ikke vil være miljømæssige konsekvenser af bekendtgørelsen.

**Erhvervsøkonomiske og administrative konsekvenser**

Ministeriet for Grøn Trepart har vurderet, at der ikke vil være hverken erhvervsøkonomiske eller administrative konsekvenser af bekendtgørelsen.

**Agil erhvervsrettet regulering**

Ministeriet for Grøn Trepart vurderer, at principperne for agil erhvervsrettet regulering ikke er relevante for udkastet til bekendtgørelsen.

**Forholdet til EU-retten**

Bekendtgørelsen fastsætter nationale regler, som ikke udgør implementering af EU-lovgivning.

Med venlig hilsen

Simon Kjølby Larsen

Chefkonsulent